Imtella' Jannar 17, 2021 Il-gvern żied il-fond ta' emerġenza għall-għaqdiet volontarji, li se jkun qed jammonta għal €150,000. Is-Segretarju Parlamentari responsabbli mis-settur, Clifton Grima, qal li l-għan ta' dan il-fond hu li jgħin lill-għaqdiet volontarji biex ikomplu joperaw fl-isfond tal-isfidi li ġabet magħha l-pandemija. Is-Segretarju Parlamentari rringrazzja lill-voluntiera għax-xogħol indispensabbli tagħhom. Qal li fl-ewwel fażi kien hemm iżjed minn 125 għaqda volontarja li bbenefikat mill-fond. Il-Kap Eżekuttiv tal-Kunsill Malti għas-Settur tal-Volontarjat, Mauro Pace Parascandalo, qal li għal darb' oħra, is-settur tal-volontarjat wera li meta jkun meħtieġ iqum għall-okkażjoni u jwettaq bl-aħjar mod il-ħidma tiegħu fil-komunità. Żied li s-settur irid ikun sostnut biex ikun fl-aħjar pożizzjoni li jkompli jkun ta' servizz fl-oqsma diversi li jopera fihom. Il-fond huwa amministrat mill-Kunsill Malti għas-Settur tal-Volontarjat u l-applikazzjoni se jkunu jistgħu isiru online.